ORDE do 17 de setembro de 2008 pola que se clasifica de interese ambiental a Fundación María Antonia de Velasco González.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 30/09/2008

Visto o expediente de clasificación da Fundación María Antonia de Velasco González, con domicilio en Abegondo (A Coruña).
Supostos de feito.
1. Modesta Rodríguez Martín, na súa condición de testamenteira e membro do padroado, formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Madrid o día vinte e tres de xuño de dous mil oito, ante o notario José Luis Martínez-Gil Vich, co número de protocolo mil novecentos vinte e cinco, por Manuel Murillo Carrasco e Modesta Rodríguez Martín, que actúan como testamenteiros de María Antonia de Velasco González, en cumprimento da súa vontade testamenteira. Esta escritura foi emendada por outra do 15 de xullo de 2008, ante o notario de Madrid José Ángel Martínez Sanchiz.
3. A dotación fundacional está constituída polos bens resultantes do haber hereditario que se relacionan na escritura de constitución e que consisten en bens inmobles e saldos de contas bancarias, cun valor neto de novecentos cincuenta e oito mil cincuenta e sete euros con corenta e sete céntimos.
4. Segundo consta no artigo seis dos seus estatutos, a fundación ten por obxecto o coidado dos animais e a defensa da natureza e, en concreto, asumir o labor de coidado de animais abandonados, labor que realizaba en vida a fundadora María Antonia de Velasco González.
5. O padroado da fundación estará integrado por Manuel Murillo Carrasco, Modesta Rodríguez Martín, María Ángeles Cantero Lobeiro, María Isabel Mateo Sevilla, Juan Sevilla González, Isabel García Vázquez, Elena Murillo Cruz e Cipriano García Rodríguez.
6. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como de interese ambiental da Fundación María Antonia de Velasco González, dado o seu obxecto e finalidade, polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese ambiental e a súa adscrición á Consellería de Medio Ambiente e Desenvolvemento Sostible.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. A documentación achegada reúne os requisitos exixidos na Lei 12/2006, do 1 de decembro, de fundacións de interese galego, entre outros os establecidos nos artigos 11 e 12 referidos ao contido da escritura de constitución e dos estatutos.
4. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día quince de setembro de dous mil oito.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar de interese ambiental a Fundación María Antonia de Velasco González, adscribíndoa á Consellería de Medio Ambiente e Desenvolvemento Sostible, que exercerá plenamente o protectorado sobre ela.
Santiago de Compostela, 17 de setembro de 2008.
José Luis Méndez Romeu
Conselleiro de Presidencia, Administracións Públicas e Xustiza